32004R0480
L 078/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 480/2004 НА КОМИСИЯТА
от 15 март 2004 година
за изменение на Регламент (ЕО) № 2182/2002 по отношение на дерогация за 2004 година както за крайния срок за съобщаване на проектните планове за финансиране за мерките, финансирани от фонд „Тютюн“ на Общността, така и за крайния срок за окончателното разпределение между държавите-членки на ресурсите от фонда
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2075/92 на Съвета от 30 юни 1992 г. относно общата организация на пазара на суров тютюн (1), и по-специално член 14а от него,
като има предвид, че:
(1)
Регламент (ЕО) № 2182/2002 на Комисията от 6 декември 2002 г. относно установяване на подробни правила за прилагането на Регламент (ЕИО) № 2075/92 на Съвета по отношение на фонд „Тютюн“ на Общността (2) посочва в член 17, параграфи 3 и 4 крайния срок за съобщаване на Комисията на проектните планове за финансиране на мерките, за които се иска помощ, а така също и крайния срок за окончателното разпределение между държавите-членки на ресурсите от фонда.
(2)
За да се даде достатъчно време на държавите-членки да подготвят проектните си планове относно финансиране през 2004 г. на мерките за насърчаване на преминаване към друго производство, крайният срок за 2004 г. за съобщаване на тези планове на Комисията и, следователно, крайният срок за окончателното разпределение на ресурсите от фонда за държавите-членки се отлагат при същите условия, както през 2003 г.
(3)
Мерките, предвидени в настоящия регламент, са в съответствие със становището на Управителния комитет за тютюна,
ПРИЕ НАСТОЯЩИЯ РЕГЛАМЕНТ:
Член 1
Към член 26 от Регламент (ЕО) № 2182/2002 на Комисията се добавя следният параграф:
„Чрез дерогация от член 17, параграф 3 крайният срок 31 март 2004 г. за съобщаване на проектните планове относно финансиране на мерките, за които се иска помощ по програмата за обратно изкупуване на реколта 2003 г., се отлага за 31 май 2004 г. и, следователно, чрез дерогация от член 17, параграф 4 крайният срок 31 май 2004 г. се отлага за 30 юни 2004 г.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 март 2004 година.